# FIETERI OY

# OMAVALVONTAOHJELMA

# JOHDANTO

Omavalvontaohjelma on laissa määritelty palveluntuottajan laatima ohjelma. Ohjelman tarkoituksena on kertoa, miten Fieterin palvelut järjestetään ja toteutetaan sopimusten ja lainsäädännön mukaisesti.

Tässä omavalvontaohjelmassa kerrotaan, miten Fieteri seuraa palvelujen toteutumista, turvallisuutta ja laatua sekä yhdenvertaisuutta ja miten mahdolliset puutteellisuudet korjataan. Osana omavalvontaohjelmaa on myös riskienhallinta sekä sopimusten valvonta ja varautumisen vaatimukset. Omavalvontaohjelman osana ovat laissa erikseen säädetyt omavalvontasuunnitelmat sekä varautumissuunnitelma. Omavalvontaohjelma on myös osa Fieteri Oy:n (myöhemmin Fieteri) sisäistä laadunvalvontaa.

Omavalvontaohjelmassa kuvatut toimintatavat koskettavat koko Fieterin henkilökuntaan kuuluvia työntekijöitä ja sitä toteutetaan Fieterin päivittäisessä toiminnassa.

Valvontaan liittyvän valvonnan tarkoituksena on varmistaa asiakkaiden perusoikeuksien toteutuminen. Fieterillä on vastuu toiminnan asianmukaisuudesta, tuottamiensa palvelujen laadusta sekä asiakasturvallisuudesta. Omavalvonta on osa Fieterin päivittäistä toimintaa ja siihen sisältyy myös henkilöstön riittävyyden jatkuva seuranta. Valvonta lisää myös aktiivista ja avointa yhteistyötä hyvinvointialueen sote-valvojien, Fieterin ja valvovien viranomaisten välillä.

Valvovina viranomaisina toimivat Fieteri Oy:lle seuraavat tahot

Sosiaalityöntekijät (lasten asioista vastaavat)

Etelä-Pohjanmaan Hyvinvointialue

Muut hyvinvointialueet, jotka ovat asiakkaita Fieteriin sijoittaneet

Länsi- ja Sisä-Suomen aluehallintovirasto

Eduskunnan oikeusasiamies

Tämä ohjelma koskee vuotta 2024.

# TEHTÄVIEN LAINMUKAINEN HOITAMINEN

Vuoden 2023 alussa voimaan tullut järjestämislaki korostaa palveluntuottajan omaa vastuuta toiminnan asianmukaisesta ja laadukkaasta järjestämisestä ja tuottamisesta. Hyvinvointialueen velvollisuutena on valvoa yksityisiä palveluntuottajia. (Laki sosiaali- ja terveydenhuollon järjestämisestä 612/2021 6 luku:40§) Valvira voi antaa määräyksiä omavalvontaohjelman tarkemmasta sisällöstä ja sen toteuttamisen seurannasta.

Fieterin velvollisuutena on paitsi valvoa omaa tuotantoaan, myös mahdollisia alihankkijoita. Sisäisen valvonnan työkaluna Fieterissä toimii kunkin yksikön oma omavalvontasuunnitelma.

Fieterin jokaisella yksiköllä on aluehallintoviraston vaatima ympärivuorokautista laitoshoitoa koskeva lupa. Lisäksi Fieterin yksiköt voivat tuottaa ilmoituksenvaraista toimintaa.

Fieterin johtoryhmä vastaa omavalvonnan linjausten antamisesta ja siihen kuuluvista riskienhallinnan toteuttamisesta. Johtoryhmään kuuluvat Fieterin omistajat, yksikön johtajat sekä perhetyöntekijä. Yksiköiden johtajat seuraavat, että työtä suoritetaan arjessa omavalvonnan periaatteiden ja menettelytapojen mukaisesti. Fieterissä pidetään tärkeänä, että työ tehdään yksiköissä laadukkaasti, hyvässä hengessä ja asiakassuunnitelmaneuvottelussa sovitulla tavalla.

Fieterin omavalvontasuunitelmaan on laadittu vastuutaulukko, josta käy ilmi kunkin henkilön vastuualueet. Toimitusjohtaja vastaa yhtiön asioiden hoidosta. Johtoryhmä vastaa ja arvioi laatuun ja kehittämiseen liittyviä asioita toiminnanjohtajan johdolla. Johtoryhmä kokoontuu 9-10 kertaa vuodessa.

Fieteri toimii yhteistyössä eri viranomaisten kanssa varmistaen toiminnan ja päätösten lainmukaisuuden. Fieterin johtoa koulutetaan eri lainsäädännön tuntemiseen, oli sitten kyse lastensuojelulaista tai työlainsäädäntöön liittyvistä asioista.

Fieterissä on nimetty tietosuojavastaava ja meillä toimii myös työsuojelutoimikunta.

Fieterin työntekijät ovat sitoutuneet noudattamaan Fieterin arvoja, joita pohditaan joka 3. vuosi yhdessä työntekijöiden kesken. Fieterin arvot ovat:

INHIMILLISYYS

TURVALLISUUS

AIKUISJOH-TOISUUS

PERHE-KES-KEISYYS

LUOTETTAVUUS

TAVOITTEELISUUS

# TEHTYJEN SOPIMUSTEN NOUDATTAMINEN

Fieteriin sijoitettujen lasten hoito- ja kasvatus perustuu puitesopimuksiin, joita Fieteri on solminut hyvinvointialueiden kanssa. Sopimuksissa on määritelty, mitä palvelun sisältöön kuuluu. Sopimuksilla pyritään varmistamaan kasvatustyön sisällön lisäksi hyvää tiedonvaihtoa, ohjausta ja valvontaa sekä laadukasta asiakastyötä. Sopimuksissa on määritelty myös palvelun tilaajan ja tuottajan välistä vastuunjakoa.

Lisäksi Fieteriin on sijoitettu lapsia hyvinvointialueiden kanssa tehdyillä lapsikohtaisilla sopimuksilla.

Fieteri perehdyttää omahoitajia ja työntekijöitä sopimuksiin ja niiden antamiin palvelulupauksiin. Tämä lisää lasten yhdenvertaisuutta, kun samansisältöiset palvelut ovat lapsille saatavilla.

Fieterissä sopimusten laatimisesta vastaa toimitusjohtaja.

# PALVELUJEN SAATAVUUS, JATKUVUUS, TURVALLISUU, LAATU JA ASIAKKAIDEN YHDENVERTAISUUS

## 4.1 Palvelujen saatavuus

Omavalvonnan avulla varmistetaan, että suunniteltava ja toteuttava sosiaalihuolto on sisällöltään, laajuudeltaan ja laadultaan sellaista kuin asiakkaiden tarve edellyttää (Laki sosiaali- ja terveydenhuollon järjestämisestä 612/2021 4§, STM: sosiaalipalvelujen saatavuus, THL: sosiaali- ja terveyspalvelujen saatavuuden parantaminen, mukaan lukien mielenterveys- ja päihdepalvelut).

Fieterin palvelutoiminta perustuu hyvinvointialueiden ja Fieterin välisiin sopimuksiin, joissa on kuvattu, minkälainen palvelukuvaus tulee vähimmäisvaatimuksiltaan olla. Fieterin toimitusjohtaja vastaa yhdessä hallituksen kanssa palvelun järjestämisestä ja sen keskeytymättömästä jatkumisesta. Yksiköiden johtajat vastaavat siitä, että asiakkaalle toteutettu palvelu täyttää sille sopimuksessa asetetut vaatimukset. Johtoryhmä seuraa palvelujen toteutumista sisäisen valvonnan mukaan.

Asiakkaan palvelun tarvetta seurataan säännöllisesti asiakassuunnitelmaneuvotteluissa, johon asiakkaan läheiset osallistuvat. Tarvittaessa tietoa pyydetään myös muilta yhteistyökumppaneilta sen mukaan, mikä on oleellista asiakkaan laadukkaan palvelun tuottamiseksi. Fieterissä asiakas eli Fieteriin sijoitettu lapsi, on tärkein osa asiakasprosessia. Lapsen mielipidettä kuunnellaan ja hänen kanssaan keskustellaan hänen elämäänsä liittyvistä asioista. Läheisten kanssa tehdään yhteistyötä ja pyritään löytämään keinoja, jotka tukisivat perheen jälleen yhdistämistä. (Lastensuojelulaki, sosiaalihuoltolaki 33§)

## Palvelujen jatkuvuus

Fieterissä palvelujen jatkuvuutta arvioidaan koko sijoituksen ajan. Fieteri pyrkii lasta ja perhettä tukevaan siirtymiseen seuraavaan palveluun myös asiakkuuden loppumisen jälkeen Fieterissä. Fieterissä on mahdollista tarjota myös ilmoituksenvaraista toimintaa esim. jälkihuoltonuorelle, hänen siirtyessään uuteen elämänvaiheeseen.

Fieteri vastaa osaltaan siitä, että asiakkaan tiedot siirtyvät hyvinvointialueelle sijoituksen päättyessä ja asiakasta koskeva tieto on hyvinvointialueen käytettävissä, lain mukaisesti.

Fieteriin on laadittu valmius- ja varautumissuunnitelma, joka auttaa ennakoimaan, vähentämään ja varautumaan poikkeustilanteisiin. Suunnitelman avulla pyritään myös poikkeustilanteen jälkeen mahdollisimman nopeaan elpymiseen. Suunnitelmassa erityispaino on asiakasturvallisuudella ja viestiketjuilla. (Laki sosiaali- ja terveydenhuollon järjestämisestä 612/2021, 50§).

Huolellisella taloudenhoidolla pyritään varmistamaan yritystoiminnan jatkuminen myös poikkeavissa tilanteissa.

## Palvelujen turvallisuus ja laatu

Omavalvontasuunnitelma ohjaa Fieterin laatutyöskentelyä. Valvontaa tehdään kolmella eri tasolla: työntekijöiden tekemä omavalvonta arjessa, johtoryhmän tekemä omavalvonta sekä hyvinvointialueiden valvonta.

### Henkilöstöresurssit

Fieterissä on töissä koulutettua henkilökuntaa vaadittavien lupien ja vaatimusten mukaisesti. Henkilöstöstä vastaavat yksikön johtajat ja toiminnanjohtaja varmistavat henkilöstöresurssien lainmukaisuuden, riittävyyden ja varautumisen poikkeavissa tilanteissa. Koulutussuunnitelman avulla henkilöstöä koulutetaan työn vaatimiin lisäkoulutuksiin. Koulutussuunnitelmassa huomioidaan erityisesti trauma- ja neuropsykiatrinen koulutus.

Henkilöstön pysyvyyteen ja hyvään työilmapiiriin kiinnitetään erityistä huomiota perehdytyksen, kehityskeskustelujen, työnohjauksen ja henkilökuntapalavereiden muodossa. Lisäksi kiinnitämme erityistä huomiota keskustelevan kulttuurin ylläpitämiseen työpaikalla sekä työvuorosuunnitteluun ja hyvään johtamiseen. Työntekijöiden työnkuvat ovat aukikirjoitettu. Fieterissä on käytössä työhyvinvointia tukevaa toimintaa, työterveyspalvelut sekä matalan kynnyksen puuttumiskulttuuri, jos työssä huomataan epäasiallista käytöstä tai häirintää. Työterveyden kanssa tehdään tiivistä yhteistyötä.

Fieterissä on käytössä seuraavat asiakirjat ja seurantavälineet: työsuojelun toimintaohjelma, Halmeri-työturvallisuuden itsearviointi mittari, päihdehoito-ohjelma, koulutussuunnitelma, tasa-arvosuunnitelma ja yhdenvertaisuussuunnitelma. Lisäksi Fieterissä toteutetaan Yhteistoimintalain mukaista vuoropuhelua henkilöstön kanssa.

Asiakasturvallisuuden hallinta lähtee jo asiakkaan valinnan prosessista. Prosessit on kuvattu Fieterin perehdytyskansioon. Ohjaajien ja yksikön johtajien tukena on toiminnanjohtaja ja toimitusjohtaja sekä virka-ajan ulkopuolella, Fieterin päivystäjä konsultaatioapuna.

### Omavalvontasuunnitelma

Fieteri kehittää toimintatapojaan ja arvioi päivittäisessä työssä laadun toteutumista. Toimitusjohtaja vastaa siitä, että omavalvontasuunnitelma päivitetään vähintään kerran vuodessa yhdessä yksikön johtajien kanssa. Suunnitelmaan merkitään myös tulevan vuoden kehittämistoimenpiteet. Omavalvontasuunnitelmaa päivitetään aina tarvittaessa, mikäli toiminta muuttuu. Asiasta tiedotetaan henkilökuntaa. Mikäli kyseessä on toimintaan oleellisesti vaikuttava asia, se viedään yksiköiden henkilökuntapalavereihin keskusteltavaksi. Henkilökunnan vastuulla on toteuttaa omavalvontasuunnitelman mukaista toimintaa yksiköissään.

Fieteri tekee yhteistyötä asiakasturvallisuuden ja laadun varmistamiseksi myös eri viranomaisten ja toimijoiden kanssa kuten esim. aluehallintovirasto, hyvinvointialueet, pelastusviranomaiset, työsuojeluviranomaiset, työterveys, alihankkijat ja kiinteistöhuolto.

### Riskienhallinta

Henkilökunnalle tehdään kerran vuodessa kysely työhön liittyvistä riskeistä. Näiden pohjalta voidaan tehdä tarkempi riskianalyysi suurimmista riskeistä työssä. Arvioinnissa käytetään mm. seuraavia menetelmiä: Halmeri (työsuojelu), väkivallan uhan mittari sekä tietosuojariskit (CIA-analyysi). Fieteriin on laadittu varautumissuunitelma, johon on kirjattu tarkemmin varautumisesta ja toiminnasta poikkeavissa tilanteissa.

### Vaaratapahtumien ja läheltä piti- tilanteiden käsittely

Tärkeänä informaation lähteenä ovat myös Fieterin työntekijät ja yksikön johtajat, joilla on ilmoitusvelvollisuus, mikäli he huomaavat jonkin vaara- tai läheltä piti- tilanteen työtä tehdessään. (Sosiaalihuoltolaki 48§). Vaara- ja läheltä piti-tilanteet ilmoitetaan poikkeamailmoituksen avulla, jonka yksikön johtaja käsittelee ja tuo tarvittaessa toiminnanjohtajan tai toimitusjohtajan tietoon. Poikkeamalomakkeet käsitellään ensin yksikön- tai toiminnanjohtajan toimesta. Fieterin perehdytyksessä kiinnitetään huomiota siihen, että työntekijät ymmärtävät oman vastuunsa ilmoitusvelvollisuudessa. Työsuojelutoimikunta ja johtoryhmä arvioivat ennaltaehkäisevästi tapaturmariskien mahdollisuutta kokouksissaan.

Fieterissä ollaan ottamassa käyttöön vuoden 2023 aikana työtapaturmatutkinta, jolla päästään pureutumaan mahdollisten tapaturmien juurisyihin paremmin.

### Epäkohtailmoituksen tekeminen

Sosiaalihuoltolain 48§ ja 49§ velvoittavat sosiaalihuollon henkilökuntaa ilmoittamaan viipymättä toiminnasta vastaavalle henkilölle, jos he huomaavat tehtävässään epäkohtia tai ilmeisiä epäkohdan uhkia asiakkaan sosiaalihuollon toteuttamisessa. Ilmoituksen vastaanottaneen henkilön on ilmoitettava asiasta hyvinvointialueen sosiaalihuollon johtavalle viranhaltijalle. Ilmoitus voidaan tehdä salassapidon estämättä. Mikäli epäkohtaa ei saada korjattua, on asiasta ilmoitettava aluehallintovirastoon. Ilmoituksen tehneeseen henkilöön ei saa kohdistaa kielteisiä vastatoimia ilmoituksen seurauksena.

Epäkohtailmoitukset tehdään Fieterissä yksikön johtajalle. Ilmoitukset tehdään poikkeamailmoituksella. Yksikön johtaja tekee välittömästi toimenpiteet epäkohdan poistamiseksi tai minimoimiseksi ja ilmoittaa asiasta toiminnanjohtajalle sekä hyvinvointialueen sosiaalihuollon johtavalle viranhaltijalle. Asia käsitellään yksikön henkilökuntapalaverissa siten, että kaikki ovat tietoisia sovituista toimintatavoista. Tämän jälkeen toimintatapoja seurataan ja yksikön johtaja raportoi asiasta johtoryhmän kokouksessa.

### Asiakaspalautteet ja – tyytyväisyys

Asiakkaat ja heidän läheisensä voivat osallistua Fieterin toiminnan kehittämiseen antamansa asiakaspalautteen avulla. Fieteri kehittää toimintaansa palautteen pohjalta. Asiakaspalautetta kerätään päivittäisessä työssä, asiakassuunnitelmaneuvotteluissa sekä kaksi kertaa vuodessa tapahtuvan asiakaspalautekyselyn avulla. Asiakaspalautekysely lähtee ZEF- järjestelmän kautta ja vastaukset saadaan yksiköittäin. Asiakaspalautetta voi antaa myös kohdatessa ja puhelimitse.

Suulliset asiakaspalautteet kirjataan poikkeamailmoitukseen. Yksikön johtaja käsittelee asian asiakkaan ja henkilökunnan kanssa ja mahdollisesti korjaaviin toimenpiteisiin ryhdytään viipymättä. Asiakaspalautteesta tiedotetaan myös lapsen asioista vastaavaa sosiaalityöntekijää ja hyvinvointialuetta, mikäli kyseessä on asia, joka vaatii toisen sopimusosapuolen informoinnin. Mikäli asiakaspalaute koskee koko Fieteriä tai vaatii muuta tarkempaa tarkastelua, viedään asia johtoryhmän käsiteltäväksi. Kirjalliseen asiakaspalautteeseen Fieteri vastaa kirjallisesti. Suullinen palaute kirjataan poikkeamailmoitukseen ja asiasta tiedotetaan asiakasta kirjallisesti tai suullisesti. Keskustelu kirjataan asiakastietojärjestelmään (mahdollisesti osallistavan kirjaamisen keinoin).

### Alihankkijoilta ostetut palvelut

Fieterin siivouspalvelut, kiinteistöhuolto sekä kesän lounaat tuotetaan ostopalveluna. Fieteri seuraa em. palvelujen laatua kuin omaansa. Siivouskierrot tehdään kaksi kertaa vuodessa tai useamminkin, jos tarvetta vaatii. Kiinteistöhuolto pitää kirjaa kiinteistöön liittyvistä huolloista.Fieteri vaatii lounaspalveluilta omavalvontasuunnitelmat.

### Lääkehoitosuunnitelma

Fieterissä toteutetaan lääkehoitoa. Lääkehoitosuunnitelma on laadittu Sosiaali- ja terveysministeriön Turvallinen lääkehoito- oppaan mukaan (STM: Turvallinen lääkehoito-opas 2021). Lääkehoitosuunnitelmassa on määritelty vastuut lääkehoidon toteuttamiselle. Suunnitelman avulla tarkkaillaan myös lääkehoidon laadun ja turvallisuuden varmistumista. Joka yksikössä toimii yksikön lääkehoidosta vastaava sairaanhoitaja tai lähihoitaja. Fieteriin on nimetty koko Fieterin lääkehoidosta vastaava sairaanhoitaja sekä lääkehoidosta vastaava lääkäri.

### Tietoturvasuunnitelma

Fieteriin on laadittu tietoturvasuunnitelma. Suunnitelma päivitetään kerran vuodessa. Suunnitelma on salassapidettävä, sillä se sisältää yhtiön järjestelmiin liittyvää salassapidettävää tietoa. (tietoturvasuunnitelmat-THL)

Asiakastietoa sisältävä järjestelmä on Kanta- yhteensopivia. (Laki sosiaali- ja terveydenhuollon asiakastietojen sähköisestä käsittelystä 784/2021).

Fieteriin on nimetty tietosuojavastaava. Hän toimii tärkeänä linkkinä johdon ja työntekijöiden välillä tehden havaintoja ja parannusehdotuksia tietoturvan toteutumiseen. Jokaisen Fieteriin tulevan työntekijän tulee suorittaa Tietosuojan ABC- julkishallinnon työntekijöille tentti ja hän saa perehdytyksen Fieterin käyttöjärjestelmien käyttöön.

## 4.4. Palvelujen yhdenvertaisuus

Yhdenvertaisuuslain (1325/2014) 5§ mukaan viranomaisten tulee edistää asiakkaiden yhdenvertaisuutta ja puuttua syrjivään toimintaan ja lisätä asiakkaiden osallisuutta. Vuoden 2023-2024 aikana Fieteriin tehdään opinnäytetyönä omahoitajatyön itsearviointilomake, jolla voidaan seurata laadukkaan omahoitajatyöskentelyn toteutumista.

Fieterissä asiakkaiden palvelun yhdenvertaisuutta tuetaan monella tavalla. Yksiköihin on luotu säännöt, joiden sisältöön lapset voivat osallistua. Noin kerran kuukaudessa (tarvittaessa useamminkin) järjestettävässä lasten kokouksessa, lapset voivat tuoda esiin havaitsemiaan epäkohtia tai toiveita. Näin yksikön asiat kehittyvät ja lapsilla on oma vaikutuskanavansa yhteisiin asioihin. Fieterin hyvää kohtelua koskeva suunnitelma tukee myös asiakkaiden yhdenvertaisuutta. Vaikka Fieterissä on yhteiset säännöt, voidaan säännöistä poiketa lapsikohtaisesti (hoito- ja kasvatussuunnitelma).

Lasta tuetaan yhteiseen toimintaan ja yksinäisyyttä pyritään ehkäisemään. Lapselle tärkeitä suhteita muihin ihmisiin tuetaan ja häntä kannustetaan kertomaan oma kantansa asioihin. Lapsia ja heidän mielipiteitään arvostetaan, vaikka aina niitä ei pystytä toteuttamaan.

Lasta kuullaan häntä koskevissa asioissa ja hänen mielipiteensä kirjataan asiakastietojärjestelmään. Häntä myös kannustetaan kertomaan mahdollisesta kokemastaan syrjivästä tai epäasiallisesta käyttäytymisestä. Lapselle on kerrottu hänen sosiaalityöntekijänsä yhteystiedot ja miten hän voi valittaa itseään koskevassa asiassa. Muistutukset osoitetaan Fieterissä toiminnanjohtajalle.

Henkilökuntaa perehdytetään asiakkaiden yhdenvertaiseen kohtaamiseen heidän iästään, sukupuolestaan, uskonnostaan, seksuaalisesta suuntautumisestaan, etnisestä taustastaan tai haasteistaan riippumatta. (Osallisuuden osa-alueet ja osallisuuden edistämisen periaatteet- THL; laki sosiaalihuollon asiakkaan asemasta ja oikeuksista.)

# HAVAITTUJEN PUUTTEELLISUUKSIEN KORJAAMINEN

## Tilaajan havaitsema puute tai epäkohta

Hyvinvointialue voi saada ilmoituksen asiakasturvallisuutta vakavasti vaarantaneesta tapahtumasta, vahingosta tai vaaratilanteesta tai muista vakavista puutteista silloin, jos Fieteri ei itse kykene korjaamaan puutteita omavalvonnallisin keinoin.

Hyvinvointialueet voivat pyytää Fieteriltä selvitystä havaitsemiensa epäkohtien tai puutteiden korjaamiseksi. Fieteri toimittaa hyvinvointialueelle selvityksen niistä toimenpiteistä, joita se on jo tehnyt puutteen tai epäkohdan minimoimiseksi tai korjaamiseksi ja/tai joita se tulee tekemään. (sosiaalihuoltolaki 1301/2014) Ilmoituksen asiasta hyvinvointialue on voinut saada oman valvonnan avulla, asiakkaan, henkilökuntaan kuuluvan henkilön tai Fieterin omalla ilmoituksella.

Asiasta raportoidaan hyvinvointialueelle, kun asia on lopullisesti korjattu.

### Poikkeamailmoitus

Henkilökunta ilmoittaa Fieterissä havaitut puutteet pääosin poikkeamailmoituksella. Puutteen havainnut ohjaaja tekee akuutit toimenpiteet, mikäli asia on kiireellinen ja vaatii välitöntä reagoimista. Yksikön johtaja tekee lomakkeen ja tiedon asiasta saatuaan jatkotoimenpiteet. Mikäli em. eivät pysty asiaa korjaamaan, siirtyy asia toiminnanjohtajan, toimitusjohtajan tai johtoryhmän käsiteltäväksi.

Poikkeamailmoituksista tehdään kooste vuoden lopussa. Johtoryhmä analysoi tuloksia ja pohtii, millä keinoilla poikkeamia saataisiin vähennettyä.

### Ilmoitus tietoturvaloukkauksesta

Havaitessasi tietoturvaloukkauksen ohjaaja täyttää poikkeamakaavakkeen tietoturva osion. Fieterin tulee ilmoittaa tietoturvaloukkauksesta 72 h kuluessa tietosuojavaltuutetulle (sähköinen lomake tietosuojavaltuutetun nettisivuilla). Lisäksi tietoturvaloukkauksesta menee selvitys asiakkaalle, hänen huoltajalleen ja lapsen asioista vastaavalle sosiaalityöntekijälle.

## Muistutukset ja kantelut

Fieterin ohjaajat kertovat lapsille tai huoltajille, miten muistutus tai kantelu tehdään. Kirjallinen muistutus osoitetaan Fieterissä toiminnanjohtajalle. Toiminnanjohtaja antaa kirjallisen vastauksen asiakkaalle 1-2 viikon kuluessa. Muistutuksesta annetaan tieto myös lapsen asioista vastaavalle sosiaalityöntekijälle sekä hyvinvointialueelle.

Mikäli asiakas on tyytymätön muistutuksen sisältöön voi hän tehdä asiassa kantelun aluehallintovirastoon.

Lastensuojelulain 11§:n mukaisiin rajoitustoimenpiteisiin on erikseen kirjattu, miten muutoksenhakuoikeus kussakin pykälässä menee. (Fieterin hyvää kohtelua koskeva suunnitelma)

## Työsuojelu

Työsuojelupäällikkö ja -valtuutettu tekevät kerran kuukaudessa kierron, jonka aikana kiinnitetään huomiota yksiköiden tilanteeseen työsuojelun ja turvallisuuden näkökulmasta. Mikäli akuutteja korjaavia toimenpiteitä on, niihin puututaan välittömästi tai niiden kiireellisyyden vaatimalla tavalla.

Työsuojelutoimikunta kokoontuu 3-4 kertaa vuodessa arvioiden, onko Fieterissä työhön liittyviä riskejä, ja miten niitä saadaan pienennettyä. Työsuojelutoimikunta voi esittää johtoryhmälle keinoja, joita se katsoo olevan tarpeen tehdä työsuojelun näkökulmasta Fieterissä.

Toiminnanjohtaja ja luottamusmies tapaavat kuukausittain ja keskustelevat henkilöstöasioista, joita mahdollisesti tulossa lain/työehtosopimuksen mukaan tai mikäli henkilökunnalta on tullut jotain palautetta.

# TOTEUTUMISEN SEURANTA JA JULKAISEMINEN

Omavalvontaan liittyvistä havainnoista ja toimenpiteistä tiedotetaan tarvittaessa lasta, hänen läheisiään, lapsen asioista vastaavaa sosiaalityöntekijää ja/tai hyvinvointialuetta. Myös henkilöstöä tiedotetaan asiasta.

Fieterin ulkoisesta tiedotuksesta vastaa Fieteri Oy:n toimitusjohtaja, joka tiedottaa tarvittaessa mediaa.

Keskeiset omavalvonnan toteutumisen seurantaan perustuvat havainnot ja niiden perusteella tehtävät toimenpiteet tullaan julkaisemaan vuoden 2024 alusta alkaen sivustolla www.fieteri.fi.

Laatija: Elina Knuuttila, toimitusjohtaja, Fieteri Oy

Hyväksymisajankohta: 7.12.2023

Hyväksyjä: Johtoryhmä, Fieteri Oy